Jeg har en datter på 13 år, der skal konfirmeres den 5. maj 2024. Hendes far fravalgte hende fra fødslen og har ikke forældremyndighed over hende. Da hun blev 12 år, kontaktede han hende, men de har højest set hinanden tre gange i løbet af et år. De skriver dog af og til sammen. Jeg blev gift i fjor med en ny mand. Vil jeg kunne få konfirmationshjælp til min datter? Og vil det være ondt over for faren?
Selv om din datters far ikke har del i forældremyndigheden, har han stadig en forsørgelsespligt over for jeres datter. Hvis han ikke opfylder forsørgelsespligten i forbindelse med jeres datters konfirmation, kan han pålægges at betale konfirmationsbidrag. Det kan han blive, uanset om han har en lav indtægt eller dårlig økonomi. Hvis du og din datters far kan blive enige om, at han skal betale bidraget, behøver I ikke at gå via Familieretshuset. Så kan han blot betale direkte til dig. Hvis I ikke kan blive enige, er du nødt til at søge Familieretshuset om fastsættelse af konfirmationsbidrag. Familieretshuset vil som udgangspunkt fastsætte et konfirmationsbidrag, hvis du har haft udgifter til konfirmationen. Da du har den fulde forældremyndighed, vil Familieretshuset som udgangspunkt kun tage hensyn til udgifter, din datters far har haft til konfirmationen, hvis disse udgifter på forhånd var aftalt mellem dig og ham. Det vil ikke have betydning for fastsættelsen af bidraget, hvis han selv har valgt at bruge penge på at fejre jeres datter. Søg i tide Hvis du skal søge Familieretshuset om fastsættelse af konfirmationsbidrag, skal du søge senest dagen før konfirmationen. Ellers mister du retten til at modtage bidraget. Størrelsen på konfirmationsbidraget er tre gange normalbidragets grundbeløb, det vil sige 4.110 kroner i 2024. Ud fra de oplysninger du har givet mig, er det min vurdering, at du godt kan få konfirmationsbidrag. Spørgsmålet om, hvorvidt det vil være ondt over for din datters far, er ikke et juridisk spørgsmål, og da jeg ikke kender meget til jeres situation, er svært for mig at have en mening om. Jeg vil dog bemærke, at en konfirmation ofte koster væsentligt mere end det dobbelte af bidraget på 4.110 kroner. Så ud fra beløbets størrelse virker det ikke urimeligt at søge om det, for du har formentlig væsentligt større udgifter til jeres datters konfirmation.